khistorydata/jeongjo-sjw-relations huggingface dataset:
정조 17년
癸丑五月三十日二更上御誠正閣左副承旨入侍時左副承旨洪仁浩假注書金景煥記注官承膺祚記事官洪樂游以次進伏訖命書傳敎曰領議政入侍賤臣出傳與領議政蔡濟恭偕入止於庭下免冠俯伏不卽登筵上曰大臣何不入來乎膺祚對曰免冠於庭下矣上曰何爲如是乎卽爲登筵之意傳諭可也膺祚出傳回奏曰臣有死罪只願被罪而已何敢冒登前席云矣上曰過矣何如是乎使卽登筵之意更諭可也膺祚承命出傳輒以只願被罪之意仰奏如是者三四上命書傳敎曰深夜之中旣入前陛免冠庭除屢諭不起過矣卿其安心登筵膺祚出往傳諭濟恭始爲進伏移時上曰見卿以上相之任登筵固可謂宿心始遂而從前至今予之爲卿勞心者凡幾度矣所謂有何緣分而然也拯於坑坎之中置之廊廟之首積費心慮固非一端今予此言實非自贊於予責報於卿者而卿之所以自陷罪戾者至於今番疏事而極矣他事姑捨之卿之爲此疏者是何意也是何事也展疏未及數行已不覺心寒骨驚未忍仔細看閱以予爲卿之心猶且如是若使世人見之謂卿爲何如人也到此地頭從前拯拔之意不免歸虛目今方生之議莫可力遏衆口難防國論莫嚴雖欲爲卿曲護末如之何矣縣道封疏旣無掩跡之勢若又稍久留中則又恐生出何許辭說於是乎不得不賜批而批旨辭意予則以爲十分商量只欲使卿自覺矣只此疏批已莫掩衆目之所覩今則反悔批旨之徑宣矣至於書啓中句語此又何事也自內封下皮封踏啓之擧予意有在而伊日在院承旨旣有目擊於捧入之際則豈有終不播傳之理書啓句語若又騰說則卿之罪案將不知至於何境卿之遭此必死而已此何事也至於新除敦諭後書啓中壯南軒等句語此固卿之自來文體縱有云云之人言而姑屬餘事前疏後啓惟恐獲罪之不重羅禍之不深莫非卿之自取而自作也自有卿疏以後于今數日當食忘食當寢忘寢雖欲究解其意而終不可得矣今日左相登筵開口第一義卽聲討卿一事而辭意嚴峻直以去就爭之予雖十分開諭使之待卿同登筵席明辨其心迹云而此非獨左相一人之言可見國人共公之論卿於此其何策而得免乎濟恭曰小臣年老且病精神昏耗而纔從待命所倉皇入來卽登筵席仰聆聖諭心神抑塞語不成聲而聖敎縷縷至此臣非木石寧不知感臣之死罪臣自知之有死而已更何仰對乎仍飮泣而伏合手而奏曰臣卽天地間單身而已以大義言之則殿下卽臣之君也以私恩言之則殿下卽臣之父也君父之前豈敢一毫飾辭重自陷於死罪上死罪乎昨年口傳下敎之義理至精至微莫嚴莫重臣於伊時忝居時任至有陳章質言之事而第於伊日臣之筵奏有曰此義理使之無敢復提則旣伸之義理將恐復晦自上持守之道臣固欽承而在下之義理不當防塞云云伏想聖明亦必記有矣迷錯之見本自如是故意外叨拜上相欲陳必辭之義倉卒構疏有此自陷罪戾之境矣上曰昨年卿之筵奏果有此說乎然則必載伊日記注矣聯疏矢言何等明白而今忽爲此疏擧至使不忍聞不忍言之言復聞於予卿之自引爲死罪固當然矣何爲而自犯死罪濟恭曰臣老昏之極天奪其魄不知之中自陷死地鈇鉞金木固所甘心何敢以一言半辭有若分疏者然乎上曰上相之任地位隆重卿之猝承除命必欲逡巡容或無怪苟欲辭免何患無辭而必也自犯邦禁自陷死罪乎濟恭曰必欲免之聖敎實爲照燭臣心矣臣之昨年筵奏旣以爲義理之在下者不當防禁且念不犯禁則不成罪不成罪則無可免之道故急於祈免不知陷罪豈非臣老昏將死之致乎上曰旣知爲死罪而無難冒犯及夫聲罪之後輒曰天奪其魄又曰老昏將死則人孰肯信卿而恕卿乎濟恭曰臣之自呈此疏殆若非出臣心故敢以天奪其魄之說仰達所謂天者非高高在上之天也卽在己之天也上曰老昏二字卿嘗以此論罪金致仁矣今欲效尤於故相而自諉以老昏乎予之於卿爲之拯濟大費心力故恃予太過無難犯罪今則實無可以拯濟之望矣濟恭曰臣是何人老而不死徒煩拯濟之勞旣生之又生之而今又自就死地到今臣身不死何爲仍以手扣胸言言而稱死上曰上相初筵寧有如許光景過矣過矣濟恭猶扣胸不已仁浩曰咫尺前席此何體貌近日酬應殆至達夜獨不念聖躬之勞憊乎濟恭曰以死自期何暇念及筵體乎上命司謁挽而止之上曰陳疏犯禁則旣自服以天奪其魄及老昏等說而至於史官附奏之語又何爲而發也一見批旨辭意庶幾領會而猶復曰差殊曰異同云者人苟見之則卿雖欲得生其可得乎卿之本心予豈不知而親自書納之字句如此人若執爲罪案其將何辭而解之耶濟恭曰知心之敎尤切感泣矣臣之本心豈欲爲此言犯此罪而信筆書之此莫非臣死期將迫之秋也更何仰達惟願速死而已上曰朝筵左相之言以爲以其情勢冒沒出脚者急於懲討云許多臚列之辭不可殫記而今春左相與卿相對於水原也以昨冬搢紳疏事質問於卿則卿之所答曰昨冬合啓中一句抹下者實爲冤痛故袖箚之擧果出拔足之計云聞來不覺駭然焉有以大官對大官輒爲此等之言乎以此酬酢於左相者抑何意思乎濟恭手拍前席高聲而奏曰世上安有如許道理乎今春臣與左相初次相對於得中亭也移時酬酢之際語及如癢得搔之說而左相曰袖箚中湖海山東等句語以何意用之耶云故臣答曰湖海云者昨冬湖西韓尹事也山東則指關東事也別無他意云爾則彼亦無更答之語其翌園所臨別之時左相謂臣曰小生與大監情曲則固自如而今番酬酢播入洛下則必有藉藉之所聞必須十分勿洩云云臣曰當知戒矣伊後入京李益運來問金判府相對時說話何如云而臣則惟知與彼相約不可轉煩他人之聽聞故雖於李益運之問未嘗傳說矣豈料彼之旣背自己別時之約創做臣所不言之說至於陳聞筵席世上天下寧有如許道理乎合啓一句抹去之說臣則初不記得至於拔足云云乃常漢之口氣焉有兩班而爲此言者哉此一款願與彼面質矣上曰卿言過矣兩大臣之面質寧有如許之事但左相所奏在於賓筵稠會之中而今卿之驚訝如此此則從後相對說破亦未晩也上曰左相筵奏又曰嶺南人自謂以吾輩於宗室事自初無一犯手云者萬萬驚懍而卿之拔足之說由於昨冬所遭云矣大抵卿之昨冬事豈非卿之自取乎何愛於尹永僖而斷斷不已幾陷大戾乎濟恭曰尹永僖之脫與不脫固無關於臣身臣何必曲護永僖而臣之本習不欲隨人而自屈故人欲以永僖事驅臣臣果激憤而如此矣臣若隨人低仰屈意謀身則豈至屢陷禍網乎上曰謀身誠非矣而卿之全不謀身豈非病痛乎濟恭曰上敎至當矣臣果不能謀身而至於拔足二字聞不勝駭愕不得覈辨則終難忍耐故至有面質之請矣上曰聞卿入肅侵夜臨殿敷示予意不啻縷縷卿可以領會矣卽今卿之所遭可謂國人之言難防而左相許已諭與卿偕入筵席之意數日內更待入來之敎而登筵可也濟恭曰臣之冒死登筵只爲一瞻天顔退歸矢死之計豈有復登筵席之望乎上曰死之一字豈可遽發乎卿言過矣卿言過矣濟恭曰區區衷情豈忍遽退筵席終歸便訣而更鼓已深不得不退下情悲咽不知所達待城門開卽當逬出竢罪矣上曰不必遠出須在近城之地俾便引接可也命濟恭先退仍命退承史以次退出
정조 17년
行都承旨洪明浩坐行左承旨洪義榮坐右承旨李勉兢坐直左副承旨洪仁浩坐右副承旨南公轍坐直同副承旨金翰東坐注書徐有聞病一員未差假注書鄭文始仕直金景煥仕事變假注書李弘達仕
정조 17년
李勉兢啓曰來初五日朝參日次矣敢稟傳曰停
정조 17년
傳于洪義榮曰不爲仕進承旨許遞前望單子入之待下批牌招察任
정조 17년
承旨前望單子入之洪明浩落點
정조 17년
傳于金翰東曰慶尙監司留待
정조 17년
傳于金翰東曰慶尙監司入侍
정조 17년
傳于南公轍曰吏兵房承旨持歲抄入侍
정조 17년
南公轍啓曰賑恤堂上鄭民始吏曹判書金文淳兵曹判書徐有防依下敎來待矣傳曰入侍
정조 17년
備忘記慶尙監司趙鎭宅下直長弓一張長箭一部賜給
정조 17년
以兵曹李柱國歲招單子傳于洪義榮曰渠罪自渠罪恩造自恩造施之如尾閭犯之若須彌渠亦有秉彝則中夜思之能有知戢而知感之心乎敍用
정조 17년
傳于李勉兢曰吏兵曹歲抄點下者依例捧傳旨
정조 17년
兵曹口傳政事五衛將金相泂姜德元崔周昌守門將單金世禎
정조 17년
以咸鏡監司金憙狀啓永興山四社戶數以丁卯摠數爻還集之意更加嚴飭事傳于洪義榮曰與丁卯式相等後完事形止論理狀聞事嚴飭分付
정조 17년
禮曹今六月十八日惠慶宮誕辰陳賀時應行節目參考磨鍊何如啓旣承慈敎進表衷爲良如敎
정조 17년
洪義榮以兵曹言啓曰前因本曹草記罪人趙運永銅雀津軍充定事批旨內近日宣傳官無非趙運永渠獨受罪不亦冤乎其時副行首亦爲充定於該津管領竝待大臣還朝分揀姑勿出代可也事命下矣大臣旣已還朝銅雀津管領吳應常津軍趙運永依傳敎竝分揀之意分付該鎭何如傳曰允
정조 17년
洪義榮以壯勇營言啓曰本營哨官依備邊司郞廳例仕滿十五朔六品遷轉事曾有定式哨官許彬仕滿十三朔而宣傳官前仕通計事命下矣依例六品遷轉之意分付銓曹何如傳曰允卿每於本營事不能致意此等處亦待提敎屑越莫甚如許彬者以宣傳官作散復職於武兼等內三廳則當通計本營哨官雖與內三廳稍異與外營將官自別則旣非罪汰事當提稟通計而不此之爲以特敎樣如是措語事體極爲不然此後如許彬者通計事定式可也
정조 17년
吏曹啓目粘連湖西道臣李亨元繡啓後諸守令更考實績論列狀啓則忠州牧使鄭東閔等道臣旣已狀罷結城縣監朴尙春因繡啓先羅後拿海美縣監申啓文亦在拿處中論罪一款竝置之瑞山郡守鄭時采俱係不治仍置罷黜何如啓依回啓施行爲旀瑞山倅事與繡啓何其相反當該御史爲先從重推考爲良如敎
정조 17년
掌令鄭毅祚啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天綱太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法答曰不允
정조 17년
兵曹判書徐有防疏曰伏以臣之東銓鞶遞纔經數十日耳西銓新命又何爲而至哉前後恩造之殆無倫比內外官職之全蔑報效亦嘗屢塵崇嚴今不復事覶縷之說重犯瀆擾之罪只就目下不可堪不可當之血懇苦衷冒事一陳可乎噫臣之有才無才有能無能聖明之所俯燭也東銓長席豈或一毫髣髴於如臣眇末而莫計力量莫恤顚踣唐突冒膺者誠以恩旣浹骨義不顧身之致而非出於恃寵眷而貪榮祿區區寸忱可質彼蒼旣冒膺矣曷敢不殫竭鹵質對揚休命而其奈誠心未孚物情難平臺言出而坑坎在卽幸賴天地父母之恩旣拯濟之又昭晣之薄補而開進身之路旋授而諭解職之期曾未數日一告卽遞有若大政之報瓜者然臣以首頓地以手祝天竊自冀永謝睢盱之場獲副生成之澤今此誤恩忽下於千萬夢寐之外以我殿下之曲庇曲保而猶且授之則此殆臣過福招災之秋也東西雖殊銓任則一也設令經穩流而履康莊遞銓入銓尙爲之逡巡却顧況詆斥之來非止一再未定羿彀之魂恒懷曲木之驚者乎得意之地不可再往顚沛之轍寧容更蹈且臣之兄弟迭處樞要者十數年所縱荷終始覆燾得免小大狼狽居常懍惕則不啻如集木涉氷而一月之內周流兩銓於臣身始有之臣雖欲存小心之戒盡鞠躬之義其於滿則必損天理可證何哉臣自聞此命方寸戰恐當食忘餐當夕忘寢忽忽如木偶人樣子竝與筋力奔走而斷無其望儻殿下特垂哀憐想不待臣言之畢而有所體諒者矣至於書生之不嫺戎政菲才之不合劇務實情則然而近於夫人之例讓不敢冒陳受符體重末由屢逋不得不章皇出肅而仍因蹲據有愧私心拙訥之言何望格天而肝膈之懇寔出由中伏乞聖明俯賜鑑諒將臣新授職名亟許鐫改毋曠重任俾安賤分千萬血祝答曰省疏具悉卿其勿辭行公
정조 17년
奎章閣直提學徐鼎修疏曰伏以今玆之命何爲而及於臣也臣𢥠然惝然五內失守循墻之不足直欲鑽地而入而不可得也殿下於臣天地也父母也今有疾疼切於己安得不仰首哀籲於天地父母之前蘄舒萬一之急乎臣之本末長短聖鑑所俯燭臣不敢費辭更陳而凡人之才器有可强不可强者若夫陳力效勞奔走殫竭雖病且脆者猶或强而及之如以笙鏞黼黻之事猝然責之於傖夫鹵漢則其勢必駴然却走惘然喪其所存夫何論强與不强乎聖朝之設內閣所以貯文學之士賁聲明之治而況直提學其望尤峻其選且簡乃以如臣空疎蔑劣殆不辨魚魯之類苟然充位强其不可强則悶蹙迫隘不啻若疾疼之在己而殆亦臣命卒之秋也臣於年前適會承乏濫叨直閣伊來十餘年得從諸學士後出入深嚴之地少效起居之忱臣之涯分極矣志願足矣過此而進一步實非臣夢想間攸到斷斷此心神實鑑之豈料夤緣暫經之一閣銜遂階今日千萬分外之職名上以辱朝廷之名器下以負平日之微諒乎撫躬惶恧寧欲無吪牙牌體重不敢違傲冒昧承膺一伸叩謝而仍因蹲據若固有之實非私分之所敢出也玆敢略控血懇仰瀆崇嚴伏乞聖慈察臣所辭非出飾讓亟命鐫改臣新授閣職以卒生成之澤焉答曰省疏具悉卿其勿辭行公
정조 17년
慶尙監司趙鎭宅疏曰伏以臣猥膺藩寄辭不獲命今將辭陛矣臣之父母墳山在於楊根地大路相距不滿數舍今當遠離之日益切霜露之感公行逶迤雖甚惶悚情私所激冒煩號籲伏願聖慈特加曲諒亟許歷省俾伸至情不勝幸甚答曰省疏具悉卿其依所請歷省
정조 17년
癸丑六月初一日卯時上御誠正閣吏兵房承旨輪對官吏兵判賑恤廳堂上同爲入侍時行左承旨洪義榮同副承旨金翰東假注書鄭文始金景煥記注官承膺祚記事官洪樂游檢校直閣南公轍右參贊鄭民始行吏曹判書金文淳兵曹判書徐有防典牲奉事沈燦之奉常判官李東埴敦寧主簿權䘩禮曹正郞曺亨壽以次進伏訖上命書榻敎曰左副承旨入侍賤臣承命出傳左副承旨洪仁浩進伏上曰輪對官進前可也燦之等進前各奏職姓名職掌訖命退燦之等退出民始曰卽伏見慶尙監司鄭大容畢賑狀啓則以爲道內各營邑鎭堡分賑穀簿今纔了勘合各穀二十三萬九千三百九石零內分賑爲二十萬五千七百五十六石零餘穀三萬三千五百五十二石零還屬於各其名色成冊上送于備邊司賑恤廳而本道昨秋歉荒實是挽近所無內帑錢椒之頒下進上價米之劃付旣是元俵之外而又況士民願納私賑數亦不些賑糶兩政賴以就緖各邑自備及士民五十石以上姓名穀數別單馳啓又以繡啓中論列守令及善賑邑守令別爲啓聞令該廳考例稟處云矣嶺南歉荒蓋因風水之爲災遂致田畓之俱歉賑邑旣遍七十一邑飢口殆爲三百萬口未冬而有顚連之憂方春而多餓殍之患拯濟之道若無涯岸而聖念深軫於南顧惠澤另施於先事停貢停糴減稅減布公貨則許貸穀物則優劃以至進上價米之許給內帑錢椒之特頒尤是格外恩賜道臣守令亦莫不仰體德意克殫誠力自備數多悉心撫摩道內士民又多出義損財幸免損瘠之患擧有安堵之喜莫非聖恩之攸曁別單中所載自備守令及願納士民等從其石數多寡不可無施賞激勸之道繡啓中守令之査啓者賑邑守令之論列者亦當分其優劣施以賞罰竝令該曹考例稟處穀物之會減會錄依狀請施行而賑邑中公私賑區別啓聞自是格例且賞典亦有差等而該道啓本與別單初不區別者有違格式該道道臣從重推考何如上曰依爲之出擧條文淳曰卽伏見慶尙監司鄭大容畢賑狀啓別單則繡啓論列中二十邑守令初無能否優劣之區別條陳一例嘉奬竝置純褒者旣非特敎行査之意有違道臣按廉之體已極寒心而且其善賑守令之八邑竝褒亦涉太過其在事體極未安該道臣爲先從重推考原啓本還下送使之區別優劣詳査能否改修正狀聞願納人中幼學三人若是士族則與富民一例施賞亦涉如何詳探其世閥兼問其所願枚報臣曹後竝爲稟處而其餘願納人慶州嘉善金相泂租一千石依例似當施以實職除授之典蔚山折衝劉基德租六百石密陽折衝金敬膺閑良朴文淳大丘折衝金基彦各租五百石宜寧出身許權各穀五百石已上六人竝依例似當施以賞加之典東萊前參奉金始大租二百五十石大丘折衝李烇租二百石東萊前營將金魯範米一百五十三石永川閑良蔣厚萬慶山閑良金聲玉蔚山折衝李性淵各租一百五十石慶山閑良秋得齡租一百四十石折衝鄭彦琮租一百三十石英陽嘉善金養采各穀一百二十二石三嘉幼學姜錫範租一百二十石慶州前郞廳崔瑞旭大丘折衝權昌擇各租一百十石慶州前郞廳姜彝愚通德郞柳可基大丘折衝金貴鍊各租一百五石蔚山前縣監徐命國東萊嘉善金漢成淸道幼學朴厚載方尙德千逸彦尙州折衝金尙鯉吳熙老閑良金致一李民濟金時元三嘉閑良李晩伯幼學金光澤聞慶閑良成範柱各租一百石已上二十八人似當施以帖加成給之典而其中前縣監徐命國前營將金魯範前參奉金始大係是朝官竝置之幼學朴厚載方尙德千逸彦姜錫範金光澤亦是士人依例竝施郞階帖成給之典永川閑良姜尙采租九十石三嘉幼學金光德租八十二石幼學李道文租八十石永川嘉善李臣楫三嘉幼學朴永祐業儒朴順益各租六十石幼學申局利租五十石已上七人依例竝施以限十年煙役勿侵之典而事係恩賞臣曹不敢擅便故敢此仰達矣上曰依爲之慶州嘉善金相泂旣過千石原賞外五衛將今日內作窠口傳擬入幼學三人探問事俾勿遲滯願納人中前縣監徐命國等三人賞加金魯範陞敍昨年嶺南豈比他道則願納之數比諸道雖曰差少其在奬勸之道不可以曾有朝禁或忽拔例論賞永川姜尙采等九十石以下至三嘉申局利五十石以上特竝郞階及帖加成給而加資下批皆以口傳擧行今日內令政院成給有旨下送該道可也出擧條有防曰卽伏見慶尙前監司鄭大容畢賑狀啓則左兵使許侙自備租爲三百四十石前右兵使李健秀自備各穀爲二百七十八石零左水使姜膺煥自備各穀爲一百二十五石零前左水虞候金昊吉自備各穀爲一百八石零釜山僉使林洙自備各穀爲五十石多大浦僉使趙義鎭自備各穀爲二十石西山僉使銓兌瑞自備租爲十三石零彌助項僉使池得球自備租爲二十石赤梁僉使李大興自備租爲十石龜山僉使黃致郁自備各穀爲八十五石零包伊萬戶劉斗億自備各穀爲十五石零豆毛浦萬戶金性一自備各穀爲十石西平浦萬戶嚴尙武自備牟爲十石薺浦萬戶金光德自備各穀爲十五石平山浦前萬戶景重復自備各穀爲十一石零永登浦萬戶韓弼禹自備租爲十二石安骨萬戶李爀自備租爲十石零加背梁萬戶韓興雲自備租爲十一石零禿用別將崔彭齡自備各穀爲十石零三千前權管柳春復自備租爲十石蔚山監牧官柳始聃自備各穀爲三十二石晉州監牧官金星白自備各穀爲二十九石矣左兵使許侙前右兵使李健秀左水使姜膺煥自備穀數不過數三百石內外且閫帥與守令有間其餘虞候及各鎭邊將監牧官捐出簿廩濟活鎭卒有足可稱而自備之數多不過百石小僅爲十石一竝置之金烏別將陳德履段自備租雖爲八十石零而道臣別單中至以昨冬鎭還之難捧者自備充數爲二百四十餘包方春抄飢之數爲百三十餘口而分俵公穀不用一包卑微之地其意可尙云道臣旣以此論列則其在激勸之道不可無論賞之擧似當施以兒馬帖賜給之典而事係恩賞自下不敢擅便故敢此仰達矣上曰依爲之金烏別將陳德履捐廩補還豈可與反倉射利同年而語哉八斗猶可嘉況八十石及二百四十餘包乎更令新道伯詳考實績狀聞以爲別般論賞之地可也出擧條命讀公事判付訖命退承史以次退出
정조 17년
行都承旨洪明浩坐行左承旨洪義榮坐右承旨李勉兢坐左副承旨洪仁浩坐右副承旨南公轍坐直同副承旨金翰承坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
洪義榮啓曰禁衛營將官來言今日本營軍兵日次私習云矣敢啓傳曰知道
정조 17년
洪義榮啓曰統制使申大顯下直長弓一張長箭一部片箭一部筒兒一箇賜給
정조 17년
傳于洪明浩曰都承旨右承旨入侍
정조 17년
傳于洪義榮曰統制使入侍
정조 17년
金翰東以吏曹言啓曰觀此全羅監司權繡啓後諸守令更考實績論列啓本及各邑公私賑救急自備穀數別單則求禮前縣監李在天以誠力之所及能不終怠捐私補賑廣哺多頌爲目而畢賑狀啓中又以自備各穀爲九百八石瓜後臨歸可見誠力之終始不怠區別論列矣以至殘之邑當瓜歸之際自備穀物至於九百餘石則誠心賙救有足可尙似當施以陞敍之典全州前判官趙翼鉉以年前雜物分定時不無吏胥之收錢亦屬官長之不察爲目南原前府使徐琢修以今已瓜遞旣往得失別無拈論爲目茂朱前府使趙時淳以倉糴最精房嬖卽黜爲目萬項縣令柳河喆以穀未免麤而猶勝虛留賑旣有譽政始無闕爲目鎭安縣監朴華源以綜明故吏怨察細慈諒故民誦賙飢爲目南平縣監宋欽書以才氣足以做事細酌無至妨務激勸村賑頗有恤饑之效爲目淳昌郡守柳河源以書生初政豈無疎迂之失而誠心求治漸有頭緖爲目錦山郡守徐日輔以志無弛日病有昏時爲目光州牧使李鼎運以治尙雅道吏民期重爲目扶安縣監李福潤以一以廉謹民受實惠爲目興德縣監趙華錫以收積逋而充虛簿罷謬例而補闕額雖或取怨實多釐弊爲目昌平縣令趙光存以移邑大擧今方營始第觀成就以驗榦事爲目海南縣監李運春以徵逋任怨賙飢多惠爲目光陽縣監李祖範以始或生疎漸知頭緖務循民情方欲有爲爲目而全州前判官趙翼鉉旣因他罪拿罷則論罪一款今無可論其餘十三邑守令雖免疵政之可論亦無治績之表著竝置之泰仁縣監趙鎭奎以爲治剛果非不諳熟而官貿偏責於富戶私賄多行於寵客間欲釐弊終不弭謗爲目矣官貿偏及於富戶私賄莫察於衙客則剛果諳熟之治固如是乎矇然之罪宜有照勘爲先罷黜令該府拿問處之潭陽府使李惟稱以弊局振刷才力不逮雖免目下之過誤似難來頭之收殺爲目矣弊局疎才難責振刷任實縣監李潤瑞以惠雖救飢懦實生弊强欲糾束反生葛藤爲目矣始也懦不勝任終焉束反生弊金溝縣令韓弘裕以爲收吏逋或致民騷而事屬年前勉在日後爲目矣爲收吏逋實貽民弊雖曰旣往有違分憂已上三邑守令見其論列俱難仍置竝罷黜公賑邑寶城郡守李檍自備租爲三百五十石樂安郡守洪采疇自備租爲三百石矣兩邑雖是公賑穀數旣不夥多請賞一款初無可論私賑邑全州前判官趙翼鉉自備租爲一千一百六十石零任實縣監李潤瑞自備各穀爲一千七十石零扶餘縣監李福潤自備租爲四百石淳昌郡守柳河源自備各穀爲三百五十石零綾州牧使尹耆東自備各穀爲三百十石零茂長縣監李學彬自備各穀爲三百十石而係是私賑一竝置之救急守令羅州等九邑自備穀物雖有石數多寡之別救急論賞曾無其例亦爲置之何如傳曰允
정조 17년
傳于金翰東曰湖南守令之代令該曹口傳擇差
정조 17년
吏曹口傳政事以李廷仁爲潭陽府使南鶴玄爲泰仁縣監洪履簡爲任實縣監沈周賢爲豐基郡守趙鎭大爲金溝縣令
정조 17년
禁府啓目公州前判官李種徽原情云云傳旨內辭緣不爲直陳之狀萬萬可駭刑推得情何如判付啓自明之說有不足取信而苟有近理決非杜撰觀於爰辭中分等之勒置次等營賑之不許公賑諸餘此類之事營邑之不相信可以推知則昨冬仍任之後雖欲恣行不法似難無憚兺不喩不斂富民不賣帖文則許多賑需勢將闊狹於以米易錢亦不可謂贓汚況巡營亦不免執錢云乎外此條件比此亦有輕重之別然繡啓論列旣如此嚴飭道臣無滯前見以公心詳査狀聞後議處爲旀此囚段保放爲良如敎
정조 17년
禁府啓目部將金亨遇矣城鑰法意何等嚴重而常時不能審察上鎖排目至有搖落之擧事極可駭以此照律罪杖九十收贖告身四等私罪奉敎依允爲旀功減一等爲良如敎又啓目結城前縣監朴尙春原情云云傳旨問目內辭緣終不直陳究厥所爲殊甚痛駭刑推得情何如判付啓除刑推議處爲良如敎
정조 17년
掌令李羽逵啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則皆其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法答府曰不允
정조 17년
奉敎洪樂游疏曰伏以臣與弘文館副校理鄭尙愚有娚妹應避之嫌所帶春秋兼銜揆以公格在下當遞玆敢陳章仰瀆崇嚴伏乞卽命選部照例鐫改千萬幸甚臣無任云云省疏具悉疏辭下該曹稟處
정조 17년
吏曹啓目粘連觀此藝文館奉敎洪樂游上疏則以爲臣與弘文館副校理鄭尙愚有娚妹應避之嫌所帶春秋兼銜揆以公格在下當遞卽令選部照例鐫改亦爲白臥乎所翰林春秋例不得減下副校理鄭尙愚所帶春秋館記注官之任今姑減下何如判付啓依允
정조 17년
癸丑六月初二日辰時上御誠正閣都承旨右承旨入侍時行都承旨洪明浩右承旨李勉兢假注書鄭文始記注官承膺祚記事官洪樂游統制使申大顯以次進伏訖上曰推考房承旨入侍賤臣承命出傳與左副承旨洪仁浩偕入進伏上敎大顯曰昨年餉穀雖難一時盡捧與監司相議得免虛留之患今番漁鹽稅事亦爲可悶下去善爲以爲爲公之地古有足食足兵之語當今之務莫過於此矣上曰宣諭仍命退諸臣以次退出
정조 17년
行都承旨沈煥之坐左承旨徐榮輔坐直右承旨李冕膺未肅拜左副承旨南公轍坐直右副承旨金翰東坐同副承旨李身晦坐注書徐有聞病一員未差假注書鄭文始仕金景煥仕直事變假注書李弘達仕
정조 17년
藥房提調臣李𡊠副提調臣洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
南公轍啓曰右承旨李勉兢今日不爲仕進卽爲牌招何如傳曰與左承旨許遞前望單子入之待下批牌招察任
정조 17년
承旨前望單子入之沈煥之徐榮輔李冕膺李身晦落點
정조 17년
沈煥之啓曰新除授右承旨李冕應時在京畿水原地斯速乘馹上來事下諭何如傳曰允
정조 17년
傳于南公轍曰都承旨左副承旨入侍
정조 17년
沈煥之啓曰吏曹郞廳來言守令有闕政事取稟傳曰口傳擇差
정조 17년
吏曹口傳政事以鄭澤孚爲瑞山郡守李洛秀爲義興縣監柳詢爲和順縣監
정조 17년
傳于南公轍曰左副承旨入侍
정조 17년
以同副承旨李身晦牌不進罷職傳旨傳于南公轍曰只推更爲牌招
정조 17년
傳于李身晦曰時囚皆令今日內捧供
정조 17년
以黃海監司李祖承啓本罪人梁大宜到配事傳于南公轍曰分揀放送事分付
정조 17년
徐榮輔啓曰備局堂上鄭民始依下敎來待矣傳曰入侍
정조 17년
以戶曹物種輸送單子傳于徐榮輔曰旣非差備所下之啓單卽承宣知委該曹之事則有此別單之煩稟該房承旨推考該曹堂郞亦爲從重推考
정조 17년
徐榮輔以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 17년
徐榮輔以訓鍊都監言啓曰本局別將吳載徽身病甚重勢難察任改差何如傳曰允
정조 17년
禁府啓目牙山縣監尹光心原情云云傳旨內辭緣泛稱遲晩刑推得情何如判付啓供亦然矣飭已施矣以公罪區別功議今日內勘放嚴飭還官後草記爲良如敎又啓目粘向前朴尙春議處云云令該道道臣詳査狀聞後稟處何如判付啓依允
정조 17년
執義黃樟啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答府曰不允
정조 17년
癸丑六月初三日卯時上御重熙堂都承旨右承旨入侍時行都承旨洪明浩右承旨洪仁浩假注書鄭文始記注官金良倜記事官洪樂游以次進伏上命書傳敎曰都承旨左副承旨許遞前望單子入之仍命退承史以次退出
정조 17년
癸丑六月初三日辰時上御重熙堂左承旨左副承旨入侍時左承旨徐榮輔左副承旨南公轍假注書鄭文治記注官金良倜記事官洪樂游以次進伏訖上曰時囚皆令今日內捧供同副承旨更爲牌招賤臣承命出傳仍命退承史以次退出
정조 17년
行都承旨沈煥之坐左承旨徐榮輔坐右承旨李冕膺坐直左副承旨南公轍坐右副承旨未差同副承旨李身晦坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
李冕膺啓曰合辭方張之時諫院無詣臺之員事甚未安司諫尹羽烈卽爲牌招何如傳曰允
정조 17년
沈煥之啓曰右副承旨金翰東今日不爲仕進卽爲牌招何如傳曰許遞前望單子入之待下批牌招
정조 17년
傳于南公轍曰下直守令留待
정조 17년
傳于南公轍曰下直守令入侍
정조 17년
傳于李冕膺曰右承旨入侍
정조 17년
以左議政金鍾秀出城來納命召而日前飭敎之下言送不得循例書入命召何以爲之事微稟傳于徐榮輔曰左議政金鍾秀罷職
정조 17년
李冕膺以義禁府言啓曰黃海道松禾縣定配罪人梁大宜分揀放送事命下矣梁大宜卽爲放送事分付該道道臣之意敢啓傳曰知道
정조 17년
李冕膺以義禁府言啓曰時囚罪人尹光心原情公事判付內供亦然矣飭已施矣以公罪區別功議今日內勘放嚴飭還官後草記事命下矣尹光心以不應爲事理重律杖八十公罪收贖而其十三代祖坤佐命功臣慶恩府院君異姓四寸親云功議各減一等杖六十收贖卽爲還官事嚴飭放送之意敢啓傳曰知道
정조 17년
持平崔鎭夏啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答府曰不允
정조 17년
敎摠戎使金思穆書王若曰自東銓而外補恩召纔宣摠北閫之中權宿趼旋界蓋仗文武具備之略特授前後三持之餘惟卿美濟世臣戚聯王室忠謹克襲於先訓質行夙稱休戚與同於國家倚毗有別兩藩之聲績茂著宣王化於喣之濡之八座之位望冞隆效臣職於國耳公耳惟舊家柄用之意奚但爲肺腑之至親責王國捍禦之方宜托以心腹之重寄故嘗特拔台卿之列亦已屢授節制之權賢父之美績是承忠貞誠篤之益勉長子之隆毗斯重訓詰組練之恒勤蓋玆漢北之舊營實爲畿右之巨鎭城池所以捍衛若爲保障之鞏堅峙積用備不虞能無穀簿之虛擁當是時宜付於熟手而厥簡乃在於予心玆授卿以摠戎使卿其勉卒前功祗服新命豼貅之士氣倍聳克追周方叔試干虎豹之戎鞱練諳宜效宋范老藏甲於戲緋衣金帶出自卿月之崇班萬墉浚池毋替陰雨之遠慮故玆敎示想宜知悉知製敎臣高宅謙製進
정조 17년
癸丑六月初四日辰時上御誠正閣都承旨下直守令入侍時行都承旨沈煥之左副承旨南公轍同副承旨李身晦假注書鄭文始記注官金良倜記事官洪樂游報恩縣監尹光護扶餘縣監金箕南以次進伏訖上曰守令進前光護奏職名上曰下去善爲之箕南奏職姓名訖上曰汝奉祠先正乎箕南曰然矣上曰幾代孫乎箕南曰六代矣上曰下去善爲之上曰宣諭仍命退諸臣以次退出
정조 17년
癸丑六月初四日未時上御重熙堂左承旨右承旨入侍時左承旨徐榮輔右承旨李勉膺假注書鄭文始記注官金良倜記事官洪樂游以次進伏訖上命榮輔書傳敎曰左議政金鍾秀罷職又命書傳敎曰領議政蔡濟恭罷職仍命退承史以次退出
정조 17년
行都承旨沈煥之坐左承旨徐榮輔坐右承旨南公轍坐左副承旨李身晦坐右副承旨林道浩坐直同副承旨金啓洛坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
李身晦啓曰大司憲李聖圭牌招啓辭未下執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
李身晦啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
南公轍以吏曹言啓曰今此明陵忌辰祭獻官洪明浩塡差而時無職名令該曹口傳付軍職何如傳曰允
정조 17년
徐榮輔以兵曹言啓曰五衛將李亨復忠翊衛將權聖鎭俱以身病猝重時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 17년
有政吏批判書金文淳受由參判未差參議李冕膺進行都承旨沈煥之進啓曰判書受由參判未差小臣獨政未安何以爲之敢稟傳曰只出緊任以金啓洛爲承旨李師濂爲兵曹參知洪仁浩爲兵曹參議徐鼎修爲尙衣提調洪良浩爲司僕提調沈頤之爲觀象提調趙宗鉉爲氷庫提調朴祐源爲司圃提調李秉淳爲刑曹正郞柳仁喆爲竹山府使李之淳爲瓦署別提兼大司成單徐榮輔鰲恩君單李敬一前郡守宋銓前府使宋應休以上還陞通政復資事承傳
정조 17년
傳于李身晦曰觀此省記判堂入直參判許遞與未差之代今日政差出待下批牌招推移入直
정조 17년
再政以丁範祖爲兵曹參判
정조 17년
兵批判書徐有防進參判丁範祖未肅拜參議洪仁浩未肅拜參知李師濂未肅拜左承旨徐榮輔進以趙宗鉉爲知事黃昇源爲副摠管周命新爲五衛將李彦敬爲忠翊將柳相燁爲忠壯將李海容爲加德僉使僉知單尹致宖拜峰鎭別將單鄭如潤露梁鎭別將單金重玉前牧使張鉉國前府使元綮鎭以上還付折衝復資事承旨副護軍吳載徽尹範敍申大𡊠李文協具絎慶來運李普漢宋載瑞李觀賢崔秉敎崔重敎副司直趙宗鉉朴祐源洪明浩徐邁修李書九洪義榮李勉兢洪仁浩兪漢寧李昌會朴宗甲
정조 17년
林道浩啓曰臣與左承旨徐榮輔伴直矣陳疏出去伴直無人新除授同副承旨金啓洛卽爲牌招入直何如傳曰允左承旨批下亦爲牌招
정조 17년
以左承旨徐榮輔牌不進罷職傳旨傳于沈煥之曰只推
정조 17년
沈煥之以景慕宮都提調意啓曰太常林檎今方薦新於本宮而宮苑林檎初無結實莫重薦新無以擧行不勝惶恐之意敢啓傳曰知道
정조 17년
吏曹判書金文淳疏曰伏以臣頃上請急之章猥蒙錫類之仁特賜休暇俾便將護闔門感激日夕攢祝間者趨公非爲父病之良已也選部籌司俱係劇任每每陳懇恐歸屑越且病父神思有時稍勝促臣赴公語甚切至臣果抑情奔走更不敢爲煩籲之計矣忽自昨朝寒熱大發嘔吐兼作諸症越添氣息危凜雜試藥餌有加無減臣心之焦迫罔措更當如何今日卽稟事日次而臣方左右扶將萬無暫時離捨之望玆敢疾聲呼籲於孝理之下伏乞聖慈曲諒情理之至切俯察重任之難曠將臣本兼諸職亟許鞶帶之遞以便救護以幸公私仍治臣瀆擾之罪以肅朝綱千萬幸甚臣無任云云答曰省疏具悉卿其勿辭救護
정조 17년
忠淸監司李亨元疏曰伏以臣以其地則至孤寒也人則至鹵下也荷聖上生成之澤毛髮頂踵俱是造化內外歷揚罔非踰分而至於藩臬之重尤豈臣夢想之攸到而猥蒙謬恩待罪于玆居然歲已周矣承流之職隨事生疎而聖念每勤指誨迷鈍之性到處瘡疣而殊私曲加庇覆臣雖無狀豈不思風夜怵惕圖報萬一而其奈人望素輕而憚壓無路才具素蔑而接濟沒策邑弊則無一釐正民俗則無一矯礪每自循省若隕淵谷靡甘乎厚廩之虛受恐孤乎明命之委寄用是憂瘁而無望策勵而災荒之餘賑救在前徊徨伈泄日復一日而頃於兩稅邑之執船也臣不能先事檢飭自底溺職之罪嶺海譴竄猶屬薄勘而聖度天大不加鈇鉞之威只降遞罷之恩至有待畢賑捧傳旨之命臣且惶且感五內震剝臣旣不敢以罪自居致瘝公務藉手惠澤粗完賑事含恩訟愆日俟勘罪迺者千萬意慮之外恩諭渙降職名依舊臣於是聞命惝怳滿心惶蹙北向頓首繼以感涕顧今臣身所被恩數何等曠絶在人臣所未多得而臣則有之臣何敢徒事飭讓之語不思盡瘁之義第伏念臣膺命以來前後僨誤難以歷擧而荏苒于今倖逭大戾何莫非我聖上天地於臣父母於臣含垢匿疵一味包容之盛德也今若貪榮畏義淟涊盤礴上以徒添南顧之勤念下以未紓賑餘之民憂則臣罪於此尤安所逃此臣所以撫躬踧踖不敢蹲仍者也且臣素患痰濕之症當暑添劇形神日就澌爍頭目時發眩暈目下病狀亦無堪勝之望玆敢按瀝衷懇仰瀆崇嚴之下伏乞聖明俯垂矜諒亟賜鐫改以安微分仍治臣不職之罪以肅朝綱千萬幸甚臣無任云云答曰省疏具悉卿其勿辭察任
정조 17년
左承旨徐榮輔疏曰伏以臣於泮任豈有一毫堪勝之望而怵畏義分逃遁不得未遂循墻之志不顧濫竽之譏遂至於抗顔黌堂冒行課試每一循省未嘗不慙汗沾背不意玆者待罪院職之中銓曹又以臣兼銜啓下臣於是益不勝驚惶震懍之至夫師儒之長固雋選也而至於兼任則其望尤別歷數國朝名碩居是職者指不多僂雖使文華地望爲一世所推重者當之猶當逡巡起走不敢晏然若固有矣今忽以萬不近似百無一能之賤臣授之衆望之外置之於曠是職百餘年之後其爲玷汚名器貽羞淸朝當復如何伏況臣前後所叨無非僥濫過福之擢不稱之愧交集于中若隕淵谷則今玆之命此殆臣命卒之秋也苟使臣有一分承當之勢則以臣生死向前之心何敢飾辭例讓重爲不誠之歸哉誠以無才望可以彈壓無福力可以消受顚沛之立至必無幸矣臣安得不仰首鳴號冀賜哀憐也臣方在院直而株守難改祗肅無路拜章徑出冒犯瀆擾臣罪至此惟大何是竢而已臣於本職亦有所難安者以此以彼其不可冒據也決矣殿下於臣天地也父母也伏乞曲賜矜憫俯垂鑑諒將臣本兼諸任亟許鐫改以卒終始生成之澤仍治臣擅離之罪以肅朝綱臣無任云云省疏具悉爾之地閥文華別格兼大司成猶可爲之況新式之例兼乎爾其勿辭從速察職
정조 17년
癸丑六月初五日午時上御重熙堂左承旨入侍時左承旨徐榮輔假注書鄭文始記注官承膺祚記事官洪樂游以次進伏訖上命榮輔書傳敎曰吏曹參議前望單子入之待下批牌招開政又命書傳敎曰各司貶目尙不到院云六曹則固然矣諸司之多未爲之可知申飭擧行提調有闕之代今日政差出仍命退諸臣以次退出
정조 17년
行都承旨沈煥之坐左承旨徐榮輔坐直右承旨李勉膺坐左副承旨南公轍內閣直右副承旨金翰東坐同副承旨林道浩坐直注書徐有聞病一員未差假注書鄭文始仕直金景煥仕事變假注書李弘達仕
정조 17년
林道浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
林道浩啓曰大司憲李聖主牌不進執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
林道浩啓曰禁衛營將官來言今日本營軍兵日次私習云矣敢啓傳曰知道
정조 17년
林道浩啓曰御營廳將官來言今日本廳軍兵日次私習云矣敢啓傳曰知道
정조 17년
沈煥之啓曰左副承旨李身晦今日不爲仕進卽爲牌招何如傳曰允
정조 17년
傳于林道浩曰同副承旨入侍
정조 17년
林道浩啓曰故相文淸公鄭澈家遣承旨致祭事禮曹單子啓下矣何承旨進去乎敢稟傳曰同副承旨進去
정조 17년
南公轍啓曰合辭闕啓已至多日事甚未安除在外傳旨未下外未肅拜諸臺竝卽牌招何如傳曰允
정조 17년
以左副承旨李身晦牌不進罷職傳旨傳于林道浩曰只推
정조 17년
傳于南公轍曰左承旨徐榮輔牌招
정조 17년
以司諫尹羽烈牌不進罷職傳旨傳于林道浩曰只推
정조 17년
以正言南涑牌不進罷職傳旨傳于林道浩曰只推
정조 17년
以左承旨徐榮輔牌不進罷職傳旨傳于南公轍曰設有應避之事其遞非由我而卽因公處義萬萬太過從重推考更卽牌招察任
정조 17년
傳于林道浩曰在外承旨許遞前望單子入之
정조 17년
摠管前望單子入之趙鎭寬落點
정조 17년
林道浩啓曰新除授副摠管趙鎭寬時無職名令該曹口傳付軍職何如傳曰允
정조 17년
兵批有口傳政副司直趙鎭寬單付
정조 17년
南公轍啓曰吏曹郞廳來言承旨有闕政事取稟傳曰前望單子入之待下批牌招察任
정조 17년
承旨前望單子入之李冕膺金翰東落點
정조 17년
以刑曹坐不坐單子傳于金翰東曰貶坐在近未肅拜堂上牌招申飭行公
정조 17년
以刑曹參判李家煥牌不進推考傳旨傳于金翰東曰更爲牌招
정조 17년
以漢城府坐不坐單子傳于李冕膺曰呈告堂上許遞令該曹口傳差出待下批牌招察任
정조 17년
以右尹望筒傳于林道浩曰向見其人已以爲不可空老於通政矣近置近密更見其人益知其有氣力承旨李身晦此窠擬入事分付
정조 17년
吏批有口傳政以李身晦爲右尹
정조 17년
傳于徐榮輔曰全羅前右水使留待
정조 17년
傳于徐榮輔曰全羅前右水使入侍
정조 17년
以慶尙監司鄭大容狀啓義城縣令李厚源身病危篤不得已罷黜事傳于林道浩曰此時本邑不可不另擇令該曹以素有聲績人口傳差出捧糴課農有難瘝曠依狀請催促下送使之明日辭朝
정조 17년
吏批有口傳政以尹守翼爲義城縣令
정조 17년
林道浩以景慕宮都提調意啓曰本宮褒貶坐起定行於今日而提調金文淳陳疏受由不得備員令政院牌招以爲同參開坐之地何如傳曰卿其擧行可也
정조 17년
林道浩以司僕一提調意啓曰本寺褒貶坐起定行於今日而提調金文淳陳疏受由不得備員令政院牌招以爲司參開坐之地何如傳曰卿其擧行可也
정조 17년
徐榮輔以兵曹言啓曰忠翊衛將李彦敬前任羅州營將忠壯衛將柳相燁前任統虞候俱在任所本廳番次苟艱竝今姑改差何如傳曰允
정조 17년
李冕膺以賑恤廳言啓曰南部越邊契任掌邊大得今月初四日本洞路傍得一歲遺棄女兒小公洞契居良女千召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
刑曹啓目粘連全羅監司權緘辭從重推考罪杖一百收贖公罪施行何如判付啓依允爲旀功減一等爲良如敎
정조 17년
禁府啓目新昌前縣監鄭文在原情云云傳旨問目內辭緣泛稱遲晩刑推得情何如判付啓査拔雖諉之精抄而麤糲亦載於法典乎過去繡行之驟信道路之傳未必一一中窾至於此事所犯非細渠能悉心竭力寧有如許論列且況繡啓云云卽所見而非所聞者乎若不從似此現發之類嚴加勘律何以謝阻飢之無辜乎卽其地定配爲良如敎
정조 17년
禁府啓目結城前縣監朴尙春原情云云問目內辭綠泛稱遲晩所當請刑是白乎矣前因他事行査本道姑待査啓來到一體稟處何如判付啓依允爲旀日熱如此保放爲良如敎
정조 17년
禁府啓目德山前縣監金直休原情云云問目內辭緣泛稱遲晩刑推得情何如判付啓分給之租與廉直相反富民之納一一給其價誠如所供不但無其罪其視勒賣抑聚之徒亦自有別而繡啓如彼丁寧囚供有難偏信亦不可以名賢之裔當勘不勘若於行査之後一一脫空雖至還任固何妨也卽令道伯詳査狀聞稟處此囚保放爲良如敎
정조 17년
平安監司李秉模疏曰伏以臣猥叨重蕃月已累易曾無寸勞徒費厚廩過福之災理宜必至果然一疾自春徂夏風濕交攻四體痲痺神昏若霧膈煩如焚簿書堆案動經時日長吏及門無力酬接種種危敗之證有不敢一一冒瀆而中夜轉輾自知餘生之無幾若不趁今哀鳴早獲解免臣之生行死歸固不足言其爲負委毗之重貽官民之弊當如何哉國恩未報朝露將晞人事到此誠亦慼矣且臣有情理之絶悲者臣早失怙恃惟一兄是依乃於兩年暌違之餘千里關河之外忽接不忍聞之報痛苦號絶只恨一縷之尙延縱使臣身無疾痛惟此情私已自按住不得又況病與情俱到不奈何之地乎精爽怳惚如將往遇魂氣彷徉若責來遲倘蒙聖慈愍其垂絶之喘矜其切苦之懇亟許鐫改俾得生還則尙或可以宛轉扶舁臨壙一訣在聖朝重民彝敦風敎之道恐亦非少補也惟聖明察焉臣無任云云答曰省疏具悉藩寄重任不可以情私之懇輕許遞解卿其勿辭抑情察任
정조 17년
癸丑六月初六日卯時上御誠正閣同副承旨入侍時同副承旨金啓洛假注書金景煥記注官承膺祚記事官洪樂游以次進伏訖上命書傳敎曰未肅拜摠管許遞前望單子入之待下批牌招察任上曰王大妃殿進御加減六和湯依前方自今日一貼式限五貼煎入出榻敎仍命退承史以次退出
정조 17년
癸丑六月初六日巳時上御重熙堂右承旨入侍時右承旨南公轍假注書鄭文始記注官承膺祚記事官洪樂游以次進伏訖上命書傳敎曰不爲仕進承旨牌招仍命退承史以次退出
정조 17년
癸丑六月初六日酉時上御熙政堂都承旨左承旨入侍時行都承旨沈煥之左承旨徐榮輔假注書鄭文始記注官承膺祚記事官洪樂游前全羅右水使金思穆以次進伏訖上命書傳敎曰承旨房仍禮工換房上敎思穆曰卿上來之沿路麥農如何思穆曰初頭謂之大豐矣其後日氣不順不如初頭矣上曰移秧則盡爲之乎思穆曰雨水適中無論高低盡已移揷皆云大豐之漸云矣上曰營弊有何釐正者乎思穆曰穀簿皆不精實是爲可悶而大抵多有換弄於立本之弊矣仍命書榻敎曰王大妃殿進御加減六和湯依前方自今日一貼式限二貼更爲煎入仍命退諸臣以次退出
정조 17년
行都承旨沈煥之病左承旨徐榮輔坐右承旨李冕膺坐直左副承旨未差右副承旨金翰東坐直同副承旨林道浩坐注書徐有聞病一員未差假注書鄭文始仕金景煥仕直事變假注書李弘達仕
정조 17년
金翰東啓曰大司憲李聖圭未肅拜執義黃樟掌令李羽逵鄭毅祚持平趙恒鎭崔鎭夏竝呈辭監察茶時之意敢啓傳曰知道
정조 17년
傳于林道浩曰禮房承旨傳香後奉審摘奸以局內諸陵一體奉審以來
정조 17년
徐榮輔啓曰來十一日朝參日次矣敢稟傳曰停
정조 17년
林道浩啓曰來十一日輪對日次矣敢稟傳曰爲之
정조 17년
傳于金翰東曰右副承旨入侍
정조 17년
傳于徐榮輔曰下直守令入侍
정조 17년
傳于徐榮輔曰左承旨左副承旨入侍
정조 17년
金翰東以義禁府言啓曰時囚罪人鄭文在原情公事判付內卽其地定配事命下矣鄭文在卽其地忠淸道新昌縣定配而以判付內辭意具罪目依例發遣府羅將押送配所之意敢啓傳曰允
정조 17년
癸丑六月初七日卯時上御誠正閣右副承旨守令同爲入侍時右副承旨金翰東假注書金景煥記注官金良倜記事官洪樂游義城縣令尹守翼以次進伏訖上敎翰東曰守令進前守翼進伏奏職姓名訖上曰何時發行乎守翼曰今日發行矣上曰宣諭七事竝除之下去善爲之命先退守翼退出命讀公事判付訖命退承史以次退出
정조 17년
癸丑六月初七日辰時上御重熙堂左承旨入侍時左承旨徐榮輔左副承旨南公轍假注書鄭文始記注官金良倜記事官洪樂游以次進伏訖上命書傳敎曰左副承旨許遞仍命退承史以次退出
정조 17년
行都承旨沈煥之病左承旨徐榮輔坐右承旨李冕膺坐左副承旨未差右副承旨金翰東坐直同副承旨林道浩坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
藥房提調臣李𡊠副提調臣沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
金翰東啓曰大司憲李聖圭未肅拜執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
徐榮輔啓曰御營廳將官來言今日本廳軍兵日次私習云矣敢啓傳曰知道
정조 17년
林道浩啓曰明日乃是初伏自明日涼生間視事頉稟之意敢啓傳曰知道
정조 17년
以北兵使崔景岳狀啓北關武士邊射便否論列馳啓事傳于金翰東曰依狀請施行事回諭
정조 17년
禁府啓目洪州前營將李顯宅原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編且有捧草供以聞之命上裁何如判付啓觀其所供渠罪無減議處以聞爲良如敎
정조 17년
癸丑六月初八日卯時上御重熙堂右承旨入侍時右承旨李冕膺假注書金景煥記注官金良倜記事官洪樂游以次進伏訖上曰進御加味六和湯依書下方文自今日一貼式限三貼煎入出榻敎上曰留院公事守廳承旨判付可也仍命退承史以次退出
정조 17년
癸丑六月初八日辰時上御重熙堂左承旨入侍時左承旨徐榮輔假注書鄭文始記注官金良倜記事官洪樂游直提學徐鼎修直閣金祖淳以次進伏訖上命榮輔讀公事書判付訖祖淳曰本閣褒貶時閣屬官時帶外任人之在任所者亦書等題事曾有下敎矣今番褒貶時抄啓文臣之時在外任人則何以爲之乎敢此仰達矣上曰近來書題雖不陸續下送而每朔考試載在節目則在京與在外別無異同一體磨勘可也祖淳曰今番褒貶時生徒監書額外監書及額外畫員寫字官等旣與實官有異則等第似當不書而若不書等第則參謁等節亦當除之何以爲之乎敢此仰達矣上曰竝除之可也祖淳曰考功久未擧行文書積滯而本閣褒貶定於再明日其日卽是考功日次然則前所未及磨勘者一體磨勘以入似好故敢此仰達矣上曰考功則許多座目不必盡爲修正閣臣未差之前當在應頉之科直閣除拜以後各日修正其前竝蕩滌可也仍命退諸臣以次退出
정조 17년
行都承旨沈煥之坐行左承旨林濟遠未肅拜右承旨徐榮輔坐直左副承旨李冕膺坐直右副承旨金翰東坐同副承旨林道浩坐注書徐有聞病一員未差假注書鄭文始仕直金景煥仕事變假注書李弘達仕
정조 17년
金翰東啓曰大司憲李聖圭牌不進執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
金翰東啓曰禁衛營將官來言今日本營軍兵日次私習云矣敢啓傳曰待晴爲之
정조 17년
金翰東啓曰御營廳將官來言今日本廳軍兵日次私習云矣敢啓傳曰待晴爲之
정조 17년
金翰東啓曰合辭方張之時兩司無詣臺之員事甚未安未肅拜人員竝卽牌招何如傳曰允
정조 17년
傳于李冕膺曰坐直承旨入侍
정조 17년
傳于李冕膺曰景慕宮提調金文淳許遞前望單子入之
정조 17년
景慕宮提調前望單子入之李文源落點
정조 17년
傳于李冕膺曰承旨前望單子入之待開門牌招察任
정조 17년
以忠淸監司李亨元狀啓慶尙道後倉漕船一隻致敗事傳于李冕膺曰若有國綱敢如是乎昨年何等嚴飭則以法典內最先裝發之漕倉過限最遲又有臭載云者專由於束濕不嚴奸弊未杜而拯劣分給小民徒受其弊狀本不可循例回啓應勘者外竝與道臣及都差員加等拔例勘罪令該曹別般論理草記以爲懲後之地
정조 17년
林道浩以禮曹言啓曰卽接宗廟署所報則今日之雨永寧殿東門南邊內墻一間許頹圮云正殿至近之地有此頹圮之患不可無慰安之擧慰安祭不卜日今十一日設行而修改之節待快晴擇日擧行頹圮處改築間爲先圍排事分付何如傳曰允
정조 17년
林道浩以弘文館言啓曰本館上番副校理臣鄭尙愚以禁衛營從事官今日本營褒貶坐起時晝仕出去之意敢啓傳曰知道
정조 17년
金翰東以都摠府言啓曰今日入直內三廳武兼禁軍及軍兵等當爲中日習射而本府褒貶相値不得爲之之意敢啓傳曰知道
정조 17년
徐榮輔以兵曹言啓曰卽接廣智營入直哨官申益大手本則廣智營西邊新築宮墻大報壇墻垣連接處大松一株自內面顚仆掛置於墻垣蓋瓦間多破傷云待晴卽爲修改而令該營廣智營入直軍中量宜除出晝察夜巡之意分付何如傳曰允
정조 17년
徐榮輔以兵曹言啓曰卽接西道參軍金鎭五牒報則訓鍊都監所授白嶽山東邊第二城廊近處體城七間許因雨頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 17년
徐榮輔以訓鍊都監言啓曰廣智營西邊新築宮墻大報壇連接處大松一株顚仆蓋瓦間多破傷待晴改修而廣智營入直軍中量宜除出晝察夜巡事自兵曹草記矣廣智營軍十名將校一人率領限修改間嚴加巡察之意敢啓傳曰知道
정조 17년
徐榮輔以訓鍊都監言啓曰本局分授都城北岳東邊第二城廊近處體城七間許因雨頹圮處令該軍門急速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 17년
吏曹判書金文淳疏曰伏以臣職固匪據情實難强疏瀆請急而恩許荐暇每一承批惶隕攢祝父子相對感極而涕區區所冀祝惟在於藥餌調治少獲差可得以抑情供仕不敢更事煩籲而近因日候之極熱父病本症之外添以暑濕之祟寒熱區吐兼發交攻奄奄床笫氣息凜綴而脚部浮漸尤屬重症醫技罔效轉側須人臣方左右扶將煎泣罔措坐臥跬步離捨不得此際由限已過大政期迫選部長席不宜一刻暫曠雖使臣勵情於無故之時決知其僨事於蔑效之地矧今方寸亂矣開戶接客已非可論赴坐行政斷無其望苟不能早暴情實遄蒙鞶遞則臣心悶蹙猶屬私憂政務曠廢豈細故也哉噫臣本百無肖似惟以奔走職事生死向前爲一半分塵刹之效從前叨冒諒非一再夷險燥濕義所不避豈敢以京察在前有所逡巡甘自歸於飾辭例讓之科而且況臣父平日勉臣亦惟在於殫竭匪躬每當赴公輒被飭促今則枕席呻囈或恐臣身之晷刻離側病懷易弱從可知矣臣情到此寧不矜惻至於賤疾之重患輪感症形非常而有未敢暇恤只將懇迫情私不避煩屑疾聲呼籲於天地父母之前伏乞聖慈曲察情理深軫事勢亟遞臣職名以幸公私仍治臣瀆擾之罪以肅朝綱千萬幸甚答曰省疏具悉重任不可輕遞卿其勿辭救護
정조 17년
右尹李身晦疏曰伏以亞尹特擢之命何爲而及於臣也自有誤恩今已三宿惝怳驚悸實不省何以得此也噫臣地是寒冷人亦庸鈍生老鄕曲歌詠聖化幾十年從班告身殆過五六十通惟我聖上功配造化之天恩遍疎逖之地如臣百無能之賤亦以臺省久次猥升至下大夫昨冬筵敎今春特召恩出常格榮動遐鄕一縷未絶之前不敢虛辱寵命馱疾驅策拚死作行入城無多日伏奉騎堂除旨眷顧之渥若是過分渺小之福安得無菑果然妄作之罪自速停望之罰苟使臣有一分省覺雖曰昏耋其所忙錯豈至於此耶公議警飭受以爲罪私心愧悚無以自解不料騎省之辭單才徹銀臺之除命又下怵分畏義乍違卽膺猥以癃孱之質復近日月之光恩諭鄭重開釋備至殊榮此極至願已畢區區一念惟在退尋鄕路歸詑家人宰班陞擬有隕自天若其三十言恩敎尤非糞土賤臣所可承當而垂死殘喘無由報答惟願子子孫孫世世銘恩生隕死結而已至若人與哭之千不近萬不似猶屬辭巽者之例談臣不暇隨衆效嚬而最是有罪而尙逭應勘之律不虞而濫叨非分之資明主嚬笑之惜不容如是淸朝平明之治抑亦有累此臣所以聞命而怵循墻而走甘犯違逋尙稽叩謝者也適値齋日惶隕縮伏今始略入文字仰暴肝膈伏乞聖慈天地父母俯諒由中之懇特垂體下之仁將臣新除職秩亟行收還以重官方以全微諒答曰省疏具悉近見以爲有可取卿其勿辭行公
정조 17년
癸丑六月初九日卯時上御誠正閣同副承旨入侍時同副承旨林道浩假注書金景煥記注官承膺祚記事官洪樂游以次進伏訖上命書傳敎曰未肅拜亞尹牌招察任上命書榻敎曰未肅拜守令明日辭朝命讀公事判付訖仍命退承史以次退出
정조 17년
癸丑六月初九日戌時上御重熙重坐直承旨入侍時右承旨李冕膺假注書鄭文始記注官承膺祚記事官洪樂游以次進伏訖上命冕膺讀公事書判付仍命退承史以次退出
정조 17년
行都承旨沈煥之坐行左承旨林濟遠坐右承旨徐榮輔坐左副承旨李冕膺坐右副承旨金翰東坐直同副承旨林道浩坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
徐榮輔啓曰備邊司郞廳來言今日賓廳日次而大臣身病不得來會云矣敢啓傳曰知道竝與諸堂而以稟事無一人入來公事少耶怕炎暑耶公頉外有實職緊任之諸堂竝從重推考
정조 17년
傳于林道浩曰禮房承旨傳香後奉審摘奸以來
정조 17년
傳于林濟遠曰下直守令入侍
정조 17년
傳子李冕膺曰左副承旨入侍
정조 17년
吏曹口傳政事鎭岑縣監徐理修龍仁縣監林淳浩相換
정조 17년
傳于金翰東曰日熱如此禁府時囚保放
정조 17년
徐榮輔以兵曹言啓曰五衛將李益懋李遇俱以身病猝重時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 17년
徐榮輔以兵曹言啓曰景福宮衛將金慶赫慶熙宮衛將尹守弘俱以身病猝重時月之內無望供職呈狀乞遞輪番之任不可久曠竝改差何如傳曰允
정조 17년
李冕膺以戶曹言啓曰忠淸監司李亨元慶尙道後漕倉漕船一隻到泰安縣安興鎭掌內致敗狀啓判付內若有國綱敢如是乎昨年何等嚴飭則以法典內最先裝發之漕倉過限最遲又有臭載云者專由於束濕不嚴奸弊未杜而拯劣分給小民徒受其弊狀本不可循例回啓應勘者外竝與道臣及都差員等拔例勘罪令該曹別般論理草記以爲懲後之地事命下矣漕轉事目本自嚴明恪謹遵守不敢違越何倉不然而至於嶺南三倉設置多年罕有致敗之患乃於昨年十四船之次第沈沒已可見營邑檢飭大不如初漕輔法意漸至解紐而然此已萬萬可駭況於昨年致敗之後所下飭敎何等截嚴則爲道臣守令者固當知警知畏別加嚴束無或更有此弊而又於今年敢以臭載之啓上徹天聽者揆以國綱誠極寒心雖以裝發先後言之三倉發船俱在三月十八日以前而左右兩倉已於前月齊泊京江獨先發之後倉尙不離湖西之境以値霖雨大行之時海路雖煞有遠近其間許多奸弊的然可知該道道臣差員苟能嚴加檢束領運護送亦能如法察飭豈至於此乎其在嚴法紀杜後弊之道不可不嚴勘該道道臣施以譴罷之典後倉都差使員密陽府使李最源先罷後拿邇來風色調順水勢恬靜許多漕舶俱得利稅而獨此後倉漕船數月逗遛終至此境罔非差員一任船格慢不董飭之致薺浦萬戶金光德爲先罷職待其稅穀上納令該府拿問後施以定配之典護送之法近漸解弛而向於筵稟嚴飭之後了無其效反不如前以致掌內覆沒之患者極爲駭然不可區別其掌內與地方又不可勘斷以決杖或施棍泰安縣監韓永逵安興僉使申德就竝先罷後拿護送監色新有定式嚴刑遠配沙格監色等待畢拯重法嚴繩而如有奸情綻露則都沙工施以極律斷不可已湖西道臣則其常時不能檢飭之責在所難免從重推考至於穀物之衙門區別等事待査狀登聞更爲稟處何如傳曰允都差使員卽見地方定配臭載地方官爲先拿來嚴問應問各人付之新嶺伯嚴査以爲懲一之地事分付可也
정조 17년
吏曹口傳政事以趙觀鎭爲密陽府使
정조 17년
金翰東以義禁府言啓曰地方官泰安縣監韓永逵拿來嚴問安興前僉使申德就拿處事傳旨啓下矣韓永逵時在任所云依例發遣府羅將拿來申德就亦在任所云依例發遣府書吏交代後拿來何如傳曰允
정조 17년
金翰東以義禁府言啓曰日熱如此時囚保放事命下矣時囚罪人李顯宅保放之意敢啓傳曰知道
정조 17년
癸丑六月初十日辰時上御熙政堂都承旨入侍時行都承旨沈煥之假注書金景煥記注官金良倜記事官洪樂游以次進伏訖上曰左承旨與下直守令入侍賤臣承命出傳與行左承旨林濟遠瑞山郡守鄭澤孚竹山府使柳仁喆任實縣監洪履簡泰仁縣監南鶴玄義興縣監李洛秀和順縣監柳詢偕入進伏訖上敎濟遠曰守令以次進前澤孚進伏奏職姓名上曰下去善爲之仁喆奏職姓名上曰汝亦善爲之履簡奏職姓名上曰汝則初除之倅講七事履簡奏七事鶴玄洛秀詢等以次奏職姓名上曰下去善爲之命宣諭訖命守令先退澤孚等退出上曰今番之雨不爲過乎濟遠曰適中無過而大體今年雨暘以時似有豐登之望矣上曰然則萬幸萬幸命書傳敎曰密陽府使之代以素有聲績者令該曹口傳各別澤差仍命退承史以次退出
정조 17년
癸丑六月初十日辰時上御重熙堂右承旨入侍時右承旨徐榮輔假注書鄭文始記注官金良倜記事官洪樂游一提學鄭民始以次進伏訖民始曰日省錄草本檢書官專管擧行而時任者皆新入生疎前檢書官徐理修最爲熟習而方帶湖邑守令勢難曠官擧行畿邑守令中令該曹口傳相換仍差兼檢書使之察任似爲兩便故敢此仰達矣上曰依爲之出擧條民始曰考功若値有故不得設行則待後日次竝修啓目以啓而若或屢朔不行文書積滯猝當日次未及修整則不得不稟請勿施徒涉煩屑此後若當如此之時則只以本日次啓目修入而從前未擧行者勿爲煩稟依例勿施似爲便好故敢此仰達矣上曰依爲之出擧條上命榮輔讀公事書判付訖仍命退諸臣以次退出
정조 17년
癸丑六月初十日未時上御重熙堂左副承旨入侍時左副承旨李冕膺假注書金景煥記注官金良倜記事官洪樂游以次進伏訖上曰近聞水原消息乎冕膺曰昨月聞之矣上曰城役何以爲之耶冕膺曰當此盛熱勢難赴役故今姑置之云矣上曰外營褒貶何以爲之乎冕膺曰臣父上來後相議爲之云矣上曰日熱如此禁府時囚罪人具純外一竝放送可也仍命退承史以次退出
정조 17년
行都承旨沈煥之坐行左承旨林濟遠坐直右承旨徐榮輔坐左副承旨李冕膺坐右副承旨金翰東坐同副承旨林道浩坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
傳于林道浩曰輪對官入侍
정조 17년
以李光燮囚單子傳于金翰東曰保放
정조 17년
林道浩以兵曹言啓曰禁軍來秋冬等祿試射時沒技人別單中依例懸註以入之意敢啓傳曰知道
정조 17년
金翰東以義禁府言啓曰都差使員密陽前府使李㝡源卽其地方定配領運差使員薺浦前萬戶金光德令該府拿問後施以定配之典事承傳啓下矣李㝡源時在任所云以承傳內辭意具罪目依例發遣府羅將卽其地慶尙道密陽府定配金光德待稅穀上納後拿囚捧供之意敢啓傳曰知道
정조 17년
金翰東以義禁府言啓曰慶尙前監使鄭大容狀啓內晴川前別將羅福壽閔垙王漢平陸重秀印文調薺浦前萬戶元龍瑞孫翊成等從前反逋不惟掩置莫重公貨擅自犯用者俱極痛駭其罪狀令攸司稟處事啓下矣陸重秀閔垙今方待命拿囚羅福壽王漢平印文調元龍瑞孫翊成今己身故云罪名勿論何如傳曰依海西例下送該閫査處狀聞事分付可也
정조 17년
癸丑六月十一日卯時上御熙政堂右副承旨輪對官同爲入侍時右副承旨金翰東假注書金景煥記注官金良倜記事官洪樂游中學訓導許䥴兵曹佐郞鄭觀輝李義明李心傳金若鍊校書兼校理金祖淳戶曹正郞鄭東敎趙重瞻佐郞閔斗爀趙鎭寧李始源宗親府典簿洪大榮以次進伏訖上曰承旨進前翰東進伏上曰同副承旨入侍良倜承命出傳同副承旨林道浩進伏上曰輪對官進前可也鐫等進前奏職姓名職掌訖東敎進前奏曰元貢各種有年年有餘者有每每不足者有餘者不問遺在而自惠廳隨等上下不足者計其加用而自本曹別貿給價經費之耗縮寔由於此物種之相當者互相計減俾無彼遺在此加用之弊者固是當然之事而尙不得行之者以其貢人之各異故也自今爲始元貢上下時以恒有遺在者酌量移充於每出加用之貢則實爲裒多益寡之道亦可爲經費之一大助而事係變通下詢本曹判書及惠廳堂上而處之似好故敢此仰達矣上曰當商量處之矣鎭寧進前奏曰版別房黑角未收自庚戌至今年爲一千九十一桶雖曰自倭館初不出送云而亦不無譯輩中間操縱之弊此後嚴飭任譯輩俾勿如前似好矣上曰依爲之出擧條命輪對官先退鐫等退出命讀公事判付訖命退承史以次退出
정조 17년
癸丑六月十一日卯時上御重熙堂右承旨入侍時右承旨徐榮輔假注書鄭文始記注官金良倜記事官洪樂游以次進伏訖上命榮輔書榻敎曰王大妃殿進御加減六和湯依前方自今日一貼式限五貼更爲煎入今日一貼則加檳榔七分煎入又命書傳敎曰近來所謂擧條亦屬浮文中一事故事凡諸臣筵奏之可以出朝報者承旨抄出謄頒朝紙此所謂擧行條件也記注之才漸不如古而草冊啓下之式出焉又其後書送簡通於當者使改字句矣近來則所謂簡通不過是某事何事三數字之錄送如是也故其所答通便爲一篇文字點綴磨琢非啓疏而似疏啓不但有違古例冗語剩話屑越莫甚雖以今日輪對言之該司微官所懷之出擧行條件者皆不得不效之此亦紀綱所關自今申復舊制大小朝會及登筵時筵臣奏語之當出擧條者只以擧行之大略一依筵說例書入鋪張綴文之習一切嚴禁仍命退承史以次退出
정조 17년
行都承旨沈煥之坐行左承旨林濟遠坐右承旨徐榮輔坐右副承旨李冕膺坐右副承旨金翰東坐直同副承旨林通浩坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
徐榮輔啓曰禁衛營將官來言今日本營軍兵日次私習云矣敢啓傳曰明日爲之
정조 17년
徐榮輔啓曰御營廳將官來言今日本廳軍兵日次私習云矣敢啓傳曰明日爲之
정조 17년
沈煥之啓曰藥房都提調洪樂性提調李𡊠副提調沈煥之爲承候來待矣傳曰入侍
정조 17년
以忠淸監司李亨元狀啓慶尙道後漕倉臭載米太乾缷三十七石外一竝從民願發賣上送事傳于李冕膺曰依狀請施行事回諭係是民事不可緩星火知委事一體回諭
정조 17년
徐榮輔以都摠府言啓曰今日入直內三廳武兼禁軍及軍兵等中日習射請出標信傳曰後日次爲之
정조 17년
癸丑六月十二日辰時上御迎春軒藥房入侍時都提調洪樂性提調李𡊠副提調沈煥之假注書鄭文始記事官洪樂游一提學鄭民始檢校直提學徐有防直提學徐鼎修檢校直閣徐龍輔原任直閣尹行任檢校直閣徐榮輔南公轍直閣金祖淳以次進伏訖樂性等曰日氣極熱聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候何如上曰好在矣時元子宮侍坐誦大學序小學數張聲音朗淸字句分明樂性等曰岐㠜之質聰睿之資卓越千古於萬之休自今而始臣等不勝慶忭之忱矣仍命退諸臣以次退出
정조 17년
行都承旨沈煥之坐直行左承旨徐龍輔坐行右承旨林濟遠坐左副承旨李冕膺坐直右副承旨金翰東坐同副承旨林道浩坐注書徐有聞病一員未差假注書鄭文始仕金景煥仕直事變假注書李弘逵仕